**Լիդիա Դիմկովսկա** (մակեդոներեն՝ Лидија Димковска, օգոստոսի 11, 1971(1971-08-11), Սկոպիե, Մակեդոնիայի Սոցիալիստական Հանրապետություն, ՀՍՖՀ), մակեդոնացի բանաստեղծուհի, գրող և թարգմանիչ։ Նշանակալի ազդեցություն է ունեցել 20-21-րդ դարերի սահմանագծի գրական մակեդոներենի լեզվական նորմերի վրա։

Կենսագրություն
--------------

Լիդիա Դիմկովսկան ծնվել է 1971 թվականի օգոստոսի 11-ին Մակեդոնիայի մայրաքաղաք Սկոպյեում։ Համեմատական լեզվաբանություն է սովորել Սկոպյեի Կիրիլ և Միֆոդի սրբերի համալսարանի բանասիրական ֆակուլտետում, ավելի ուշ Բուխարեստի համալսարանի բանասիրական ֆակուլտետում ստացել է փիլիսոփայության դոկտորի աստիճան ռումինական գրականության բնագավառում։ Դրանից հետո կրթությունը շարունակել է Սլովենիայի Նովա Գորիցա քաղաքի համալսարանում։ Աշխատել է մշակույթի ու արվեստի հարցերին նվիրված «Блесок» ամսագրի քնարերգության բաժնում։ 1995 թվականից Մակեդոնիայի գրողների միության անդամ է։

Լիդիա Դիմկովսկան գրական գործունեությամբ զբաղվել սկսել է 1990-ական թվականների սկզբին՝ ճանաչում ձեռք բերելով առաջին հերթին իր այլաբանական ու քնարաէպիկական բանաստեղծություններով։ Հրատարակել է բանաստեղծությունների մի շարք ժողովածուներ՝ «Рожби од исток» (1992), «Огнот на буквите» (1994), «Կրծած եղունգներ» (մակեդոներեն՝ «Изгризани нокти», 1998), «Նոբելն ընդդեմ Նոբելի» (մակեդոներեն՝ «Нобел против Нобел», 2001)։ Ավելի ուշ իր ուժերն է փորձել արձակի բնագավառում՝ գրելով պոստմոդեռնիզմի տարրերով մի շարք ստեղծագործություններ։ Առավել հայտնի են նրա «Թաքնված տեսախցիկ» (մակեդոներեն՝ «Скриена камера») և «Պահեստի կյանք» (մակեդոներեն՝ «Резервен живот») վեպերը։ Կազմել է «Մադեդոնացի քսան երիտասարդ բանաստեղծներ» (մակեդոներեն՝ «Дваесет млади македонски поети», 2000) անթոլոգիան, որում ներառված են Մակեդոնիայի 20 լավագույն բանաստեղծերի ստեղծագործությունները։ 2016 թվականին լույս է տեսել նրա բանաստեղծությունների «Սևով սպիտակի վրա» (մակեդոներեն՝ «Црно на бело») ժողովածուն։

Լիդիա Դիմկովսկայի երկերն արժանացել են գրաքննադատների բարձր գնահատականին։ Իր առաջին ստեղծագործության համար նա ստացել է Ուսանողական միության մրցանակ։ 2009 թվականին նա արժանացել է Հուբերտ Բուրդայի մրցանակի, որ շնորհվում է Արևելյան Եվրոպայի երիտասարդ բանաստեղծներին։ «Թաքնված տեսախցիկ» վեպի համար Լիդիա Դիմկովսկային շնորհվել է Մակեդոնիայի գրողների միության Ստալ Պոպովի անվան մրցանակ։ Վեպը թարգմանվել է սլովեներեն, սլովակերեն, լեհերեն և բուլղարերեն։ Դիմկովսկայի երկրորդ՝ «Պահեստի կյանք» վեպը նույնպես արժանացել է Մակեդոնիայի գրողների միության Ստալ Պոպովի անվան մրցանակի, ինչպես նաև ստացել է Եվրոպական Միության գրական մրցանակ։

Լիդիա Դիմկովսկայի *pH Neutral History* գիրքը, որ անգլերեն են թարգմանել Լյուբիցա Արսովսկան ու Փեգի Ռեյդը, 2013 թվականին ներկայացվել է *Three Percent* օնլայն գրական ամսագրի մրցանակի «Թարգմանված լավագույն գիրք» անվանակարգում։

Ներկայում Լիդիա Դիմկովսկան բնակվում է Լյուբլյանայում, զբաղվում է ռումինական ու սլովենական գրական երկերի թարգմանությամբ։

Ծանոթագրություններ
------------------

1. 1 2  Salzburgwiki (գերմ.)
2. ↑
3. ↑  *Дуличенко А. Д.* Введение в славянскую филологию. — 2-е изд. стер. — М.: «Флинта», 2014. — С. 445. — 720 с. — ISBN 978-5-9765-0321-2
4. ↑  Роберт Алаѓозовски, „Светот нема ни глава, ни опашка", *Економија и бизнис*, год. 16, бр. 179, мај 2013, стр. 74.
5. ↑  Роберт Алаѓозовски, „Светот нема ни глава, ни опашка", *Економија и бизнис*, год. 16, бр. 179, мај 2013, стр. 74-75.
6. ↑  Марина Лазаревска, „Димковска: ФИРОМ ме принуди да одржам политички говор", *Дневник*, год. XVII, бр. 5328, петок, 29 ноември 2013, стр. 19.
7. ↑  2013 Best Translated Book Award Finalists Announced University of Rochester website
8. ↑  "Winning Authors. Lidija Dimkovska, FYROM". Արխիվացված է the original 2016 թ․ հունիսի 10-ին. Retrieved 2016 թ․ ապրիլի 17. `{{cite web}}`: Unknown parameter `|dead-url=` ignored (`|url-status=` suggested) (help)

|  |  |  |  |  |  |
| --- | --- | --- | --- | --- | --- |
| 

|  |  |  |  |  |
| --- | --- | --- | --- | --- |
|  ⛭  | 

|  Չափորոշչային վերահսկողություն |
| --- |
|  |
| BNF: 100570199 · CONOR: 13902691 · GND: 142720771 · ISNI: 0000000114592631 · LCCN: n97061814 · NKC: js2006342181 · NUKAT: n2004073913 · SUDOC: 112303188 · VIAF: 166699195 · WorldCat VIAF: 166699195 |

 |

 |